Situs Candi Agung ngini andakannya di Kabupaten Hulu Sungai Utara, di Kacamatan Amuntai Tangah, pas banar di Kalurahan Sungai Malang. Gampang banar mancari andakannya. Barataan urang di Amuntai tahu kaandakann situs candi ngintuh. Situs Candi Agung pinanya paninggalan agama Hindu pang lah. Situs candi nginih ujar habar paninggalan Karajaan bahari nang bangaran Karajaan Nagara Dipa Khuripan, dibangun ulih Empu Jatmika, sazaman wan karajaan Majapahit, parkiraan abad XIV. Tahuai kalu lah buhan pian wan karajaan Nagara Dipa. Wahini kadada lagi pang lah bangunannya. Nang tatinggal tu batu bata wara. Tagal batu batanya kada sumbarang batu bata. Tabarat wan takuat pada batu bata biasanya. Batu bata ngini umurnya 700-an tahun hudah.
Ujar kisah-kisah urang bahari, Candi Agung bahari bangunannya bagus banar, magah, miwah, tujuh tingkat, sabukuan amas. Satingkatnya tuh tinggi banar pulang han. Ada nang mamadahakan, mun badiri di tingkat paatasannya tuh, kawa malihat Makah. Han, bujur jua kah kada tahu jua pang ulun. Kisah urang bahari ah.
Wahini, situs Candi Agung dikalula, diurusi banar. nang maurusi bubuhan Dinas Kepemudaan, Olah raga wan Pariwisata HSU.
Nang kawa dijanaki di sini:
- Musium
- Situs Candi Agung
- Partapaan Pangeran Suryanata
- Tihang Mahligai Putri Junjung Buih
- Talaga Badarah Empu Mandastana
- Situs Tihang Panjagaan
- Luuk Badangsanak
- Talaga Bidadari
Kisah Putri Junjung Buih
Alkisah, Empu Jatimika, saudagar tumatan Keling, balayar. manurut patunjuk kuitannya, singgahi mun tatamu wilayah nang panas. Pas sampai di Amuntai, Empu Jatmika marasa panas, laluai basinggah. Marganya Empu Jatmika ni lainan anak katurunan raja, inya kada mambangun karajaan pang. Sampai Amuntai tadi, inya mambangun Candi, ulihnya inya saudagar atawa pedagang. Empu Jatmika bisi anak dua ikung, Empu Mandastana wan Lambung Mangkurat. Lambung Mangkurat dijadiakan Patih.
Empu Mandastana bisian anak, Sukmaraga wan Fatmaraga. Nang badua ngini tagasnya handak jua wan putri. Saban hari bamainan wan Putri. Lambung Mangkurat kada nyaman hati malihat. Dalam hati Lambung Mangkurat, kada cucuk lalu putri Junjung Buih nang handak dijadiakan Raja bakawanan wan anak cucu pedagang biasa.
Singkatnya, Lambung Mangkurat maatur siasat. Dibawai nang badua badangsanak tadi mancari iwaak jar. Sampai luuk, mati nang badua, tiwas di tangan paammya suraang. Ngini sampai wahini ada lukasinya, dingarani luuk badangsanak.
Ujar urang nang mayakini, karajaan nang dikisahakan tadi masihai ada hampai wayahini tagal hudah kada kawa dilihat mata kita-kita nang urang awam nginih. Bahasanya tu apalah, anu, alam urang subalah kah jar. Makanya nang datangan ka sini kadanya urang nang bawisataan ahaja, banyak jua nang datang ka sini manggawi sagala macam adat ritual nang diyakininya. umpamanya mandi di talaga bidadari dan lain-lain.
bjn_Latn bjn_Latn bjn_Latn bjn_Latn bjn_Latn ban_Latn bjn_Latn bjn_Latn bjn_Latn bjn_Latn lim_Latn ilo_Latn bjn_Latn bjn_Latn bjn_Latn bjn_Latn bjn_Latn